b'\n_START_ARTICLE_\nRose Fitzgerald Kennedy\n_START_SECTION_\nMladost\n_START_PARAGRAPH_\nRose je bila najstarej\xc5\xa1i otrok politika in uglednega bostonskega \xc5\xbeupana irskih korenin Johna Francisa Fitzgeralda (Honey Fitz) in \xc5\xbeene Mary Josephine Hannon (tudi irskih star\xc5\xa1ev). Pri hi\xc5\xa1i so imeli \xc5\xa1est otrok, poleg Rose so bili \xc5\xa1e Mary, Thomas, Johr Jr., Eunice in Frederick. Rose je bila \xc4\x8dedna, energi\xc4\x8dna in ambiciozna, \xc5\xbeelela se je u\xc4\x8diti umetnosti, glasbe in tujih jezikov. O\xc4\x8de jo je poslal v najbolj\xc5\xa1e katoli\xc5\xa1ke dekli\xc5\xa1ke \xc5\xa1ole v Bostonu in New Yorku, dve leti je bila tudi na Nizozemskem v nem\xc5\xa1ki samostanski \xc5\xa1oli, kjer se je u\xc4\x8dila franco\xc5\xa1\xc4\x8dine in nem\xc5\xa1\xc4\x8dine. Tam se je navzela vedrine in ljubezni do miru, ki sta bili vse \xc5\xbeivljenje tako zna\xc4\x8dilni zanjo. In tudi sicer je bila zanimiva kombinacija med veselja\xc5\xa1kim o\xc4\x8detom in tiho, umirjeno materjo. Rose je sprva obiskovala lokalno dekli\xc5\xa1ko latinsko \xc5\xa1olo, nato se je u\xc4\x8dila klavirja na bostonskem konzervatoriju (New England Conservatory). S sestro sta veliko delali v dru\xc5\xbeabnih in dobrodelnih organizacijah, Rose je ustanovila svojo organizacijo Kri\xc5\xbeev as. \xc4\x8cesto je nadome\xc5\xa1\xc4\x8dala svojo mamo v dru\xc5\xbeabnem \xc5\xbeivljenju o\xc4\x8deta - bostonskega \xc5\xbeupana, saj se je mati raje posve\xc4\x8dala dru\xc5\xbeini.\n_START_SECTION_\nPozna leta\n_START_PARAGRAPH_\nRose Kennedy je pre\xc5\xbeivela \xc5\xa1tiri svoje otroke in tudi \xc5\xa1tirje vnuki so umrli pred babico, prav tako je za 8 mesecev pre\xc5\xbeivela snaho Jackie Kennedy. Pri 93 letih, za velikono\xc4\x8dne praznike leta 1984 je do\xc5\xbeivela mo\xc5\xbegansko kap. Zadnjih 11 let je \xc5\xbeivela odmaknjeno v dru\xc5\xbeinskem domu v Hyannis Portu. V starosti 104 leta je 22. januarja 1995 umrla zaradi plju\xc4\x8dnice.'